Steffen Larsen (LA), 2025-05-07:
Mange tak, hr. formand.
Lad os starte med de gode nyheder.
I Liberal Alliance har vi som det eneste parti fremlagt en reel plan for finansiering af forsvaret.
Vi har fremlagt en plan, der gør, at vi årligt kan bruge 3,5 pct. af bnp på forsvaret.
Hr. Lars Boje Mathiesen kommer så her med et forslag om et alternativ til finansiering, der går ud på, at ikkevestlig indvandring skal være udgiftsneutral, for at vi kan finansiere forsvaret.
Lad mig starte med at sige, at vi godt kan støtte intentionerne i forslaget.
Vi synes jo sådan set, det ville være udmærket, hvis indvandringen fra de ikkevestlige lande var udgiftsneutral eller måske endda var et rent økonomisk plus; det ville da være en herlig ting.
Hvordan det så skal kunne lade sig gøre at få det til at ske på en måde, hvor man så også får en bonus, i forhold til at forsvaret så reelt set kan finansieres, er lidt sværere at se.
For selv om man vil pålægge regeringen at skulle lave en plan – hvilket er den, lad os sige det helt ærligt, dovneste metode til at lave et beslutningsforslag – så må man spørge, om det vil kunne lade sig gøre med et snuptag.
Der er svaret nej, og hr. Lars Boje Mathiesen sagde også i sin indledende tale, at det ikke ville kunne gøres med et snuptag.
Men derefter har vi det problem, at en af de årsager til, at vi taler om, at vi skal udvide forsvaret, også er en af årsagerne til, at de udgifter, vi har til ikkevestlige indvanderere, stiger.
For ukrainere er ikkevestlige indvandrere; vi modtager ukrainske flygtninge lige nu.
Så kan vi jo diskutere, hvorvidt man skal modtage dem, når de er en udgift.
Ukrainere er trods alt nogle af de ikkevestlige personer, som kommer til Danmark, som er mest i arbejde.
Det er jo positivt, men udgifterne til dem er fortsat store – de koster mere, end de betaler.
Så alene det, at der er krig i Europa, hvilket er årsagen til, at vi skal finde flere penge til forsvaret, medfører også højere udgifter til de ikkevestlige indvandrere.
Hvis hr. Lars Boje Mathiesen havde sagt MENAPT specifikt, var der måske noget der, i forhold til at man kunne gå ind og sige, at her har vi altså en gruppe, som ikke har lige så høj stigning i forhold til udgifterne til dem, og så kunne man måske gå ind og finde pengene dér.
Der har vi en utrolig stor gruppe på førtidspension; irakere, syrere og tyrkere er utrolig overrepræsenteret i de offentlige udgifter.
Der kunne man gå ind og sige: Okay, så må vi jo kigge på dem.
Men vil det være noget, der vil give penge hurtigt?
Nej, for i Danmark har vi også retsstatsprincipper, individuel sagsbehandling, og det tager tid.
Så må vi kigge på, hvordan vi ellers får pengene på plads.
Og jeg kan lige afsløre, bare inden vi går hen og tror, at det er småpenge, det drejer sig om, når det kommer til ukrainerne, at det alene i kommunerne har kostet 2,5 mia. kr. om året at modtage de ukrainske flygtninge.
Derudover har vi udgifter i staten, i sundhedsvæsnet og flere andre steder, som ikke er indregnet i det beløb.
Så er det så spørgsmålet, hvordan vi får det her til at gå op, for vi er også nødt til igen at være ærlige.
For i forhold til definitionen på ikkevestlige personer handler det jo om alle mulige andre områder også.
Der er også sydamerikanere i den her gruppe, der er folk fra Sydøstasien – Sydvietnam, Cambodja, Filippinerne og lignende.
De bliver også talt med i gruppen af ikkevestlige, og der har vi jo nogle, der virkelig bidrager til samfundet, og så har vi også nogle grupper, der ikke bidrager lige så meget til samfundet.
Så jeg synes, vi skal prøve at være mere specifikke, i forhold til hvor problemerne er, og hvor de største udgifter er, og så begynde at arbejde med det.
Men i forhold til at bare at pålægge regeringen at finde de her rundt regnet 27 mia. kr. om året, som man maksimalt vil kunne finde i forhold til den ikkevestlige indvandring, vil jeg sige, at jeg forstår intentionen, og jeg synes også, den kan være udmærket.
Men jeg vil foretrække, at vi kunne være lidt mere direkte i den måde, vi finder pengene på.
Som sagt har vi i Liberal Alliance forslag til, præcis hvordan det her skal finansieres, og vi har anvist, præcis hvilke grupper, som skal være med til at betale til finansiering af forsvaret, og hvordan det skal ske.
Det synes vi er en mere seriøs og bedre tilgang til det her.